
[bookmark: TextBodyBegin]Europski parlament,
–	uzimajući u obzir Sporazum iz Samoe,
–	uzimajući u obzir Konvenciju o ukidanju svih oblika diskriminacije žena, Konvenciju o pravima djeteta i Konvenciju protiv mučenja i drugih okrutnih, neljudskih ili ponižavajućih postupaka ili kažnjavanja,
–	uzimajući u obzir Afričku povelju o ljudskim pravima i pravima narodâ, Protokol iz Maputa i Afričku povelju o pravima i dobrobiti djeteta,
–	uzimajući u obzir cilj održivog razvoja br. 5 usmjeren na globalno iskorjenjivanje genitalnog sakaćenja žena do 2030.,
–	uzimajući u obzir članak 144. stavak 5. i članak 132. stavak 4. Poslovnika,
A.	budući da se povijesnom izmjenom Zakona o ženama iz 2015. u Gambiji zabranjuje genitalno sakaćenje žena te je ono kažnjivo kaznom zatvora u trajanju do tri godine;
B.	budući da je 18. ožujka 2024. prijedlog zakona o ukidanju zabrane prošao drugo čitanje u parlamentu Republike Gambije te je sada upućen parlamentarnom odboru kojem će biti potrebno najmanje tri mjeseca da ga ispita prije povratka u parlament radi trećeg i konačnog preispitivanja;
C.	budući da bi Gambija mogla biti prva zemlja u svijetu koja je ukinula pravnu zaštitu od genitalnog sakaćenja žena; budući da bi to moglo potaknuti slično slabljenje prava žena i djevojčica u regiji;
D.	budući da genitalno sakaćenje žena predstavlja teško kršenje ljudskih prava i diskriminaciju nad djevojčicama i ženama; budući da ono nije opravdano nijednom religijom ili kulturom, da je riječ o zlostavljanju, izrabljivanju i štetnoj praksi s teškim posljedicama, uključujući nepopravljivo fizičko, psihičko, reproduktivno i spolno oštećenje zdravlja, te da može dovesti do smrti; budući da se time ženama i djevojčicama onemogućuje da ostvare svoj puni potencijal i da sudjeluju u društvu;
E.	budući da Gambija ima jednu od najviših stopa genitalnog sakaćenja žena u svijetu te da je prema podacima UNICEF-a 76 % gambijskih žena u dobi od 15 do 49 godina obrezano; budući da je više od 230 milijuna djevojčica i žena diljem svijeta zahvaćeno genitalnim sakaćenjem;
1.	potiče parlament Republike Gambije da pokaže svoju predanost međunarodnom pravu o ljudskim pravima i brojnim međunarodnim i regionalnim sporazumima kojih je Gambija potpisnica kako bi se zaštitila prava žena i djevojčica te da stoga odbije prijedlog i podrži kriminalizaciju genitalnog sakaćenja žena;
2.	potiče gambijsku vladu da pojača svoje napore za sprečavanje i iskorjenjivanje genitalnog sakaćenja žena uvođenjem snažnih provedbenih mjera te poduzimanjem napora za podizanje razine osviještenosti i obrazovanja kako bi se riješili njegovi temeljni uzroci; poziva gambijsku vladu da surađuje s međunarodnim partnerima, posebno sa zajedničkim programom UNFPA-e i UNICEF-a za ukidanje genitalnog sakaćenja žena;
3.	spreman je poduprijeti vladu i organizacije civilnog društva u angažiranju zajednice, među ostalim s vjerskim i tradicionalnim vođama te vođama zajednice, u borbi protiv genitalnog sakaćenja žena te pružiti potporu žrtvama i borcima za prava žena;
4.	poziva Komisiju i Europsku službu za vanjsko djelovanje da, u suradnji s međunarodnim partnerima, hitno i sustavno riješe pitanje genitalnog sakaćenja žena s gambijskim vlastima;
5.	nalaže svojoj predsjednici da ovu Rezoluciju proslijedi Vijeću, Komisiji, Europskoj službi za vanjsko djelovanje, gambijskim vlastima te Afričkoj uniji.

[bookmark: TextBodyEnd]




image1.png




